
RAPORT COMUN

asupra propunerii legislative privind învestirea personalului didactic de predare, de conducere, de îndrumare şi de control cu exerciţiul autorităţii publice pe timpul şi în legătură cu îndeplinirea atribuţiilor de serviciu

 (Plx. 299/2016)


În baza prevederilor art. 95 din Regulamentul Camerei Deputaţilor, republicat, cu modificările şi completările ulterioare, cu adresa nr. Plx. 299 din 1 septembrie 2016, Comisia pentru învăţământ, ştiinţă, tineret şi sport şi Comisia juridică, de disciplină şi imunităţi au primit spre dezbatere, în fond, propunerea legislativă privind învestirea personalului didactic de predare, de conducere, de îndrumare şi de control cu exerciţiul autorităţii publice pe timpul şi în legătură cu îndeplinirea atribuţiilor de serviciu.

Pentru întocmirea raportului, Comisiile au analizat avizul Consiliului Legislativ, avizul Comisiei pentru egalitate de şanse pentru femei şi bărbaţi, avizul Consiliului Economic şi Social şi Punctul de vedere al Guvernului.

Propunerea legislativă are ca obiect instituirea unor reglementări prin care se realizează învestirea personalului didactic de predare, de conducere, de îndrumare şi de control din învăţământul preuniversitar, cu exerciţiul autorităţii publice pe timpul şi în legătură cu îndeplinirea atribuţiilor de serviciu, în limita competenţelor stabilite prin Statutul personalului didactic. Iniţiativa legislativă propune şi incriminarea într-o variantă agravantă a faptelor de ameninţare, lovire sau alte violenţe, vătămare corporală, lovirile sau vătămările cauzatoare de moarte ori omorul săvârşite asupra personalului didactic.

În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, Comisiile au dezbătut propunerea legislativă, iniţial, în şedinţe separate şi ulterior, în şedinţă comună.

Comisia pentru învăţământ, ştiinţă, tineret şi sport a dezbătut propunerea legislativă în şedinţele din data de 13 şi 27 septembrie 2016. La lucrările Comisiei au fost prezenţi 17 deputaţi, din totalul de 24 membri ai Comisiei.

În temeiul prevederilor art.55 şi 56 din Regulamentul Camerei Deputaţilor, republicat, cu modificările şi completările ulterioare, la dezbaterea propunerii legislative a participat domnul Andrei Gheorghe Kiraly – secretar de stat în cadrul Ministerului Educaţiei Naţionale şi Cercetării Ştiinţifice, în calitate de invitat şi domnul senator Şerban Nicolae, în calitate de iniţiator.

În urma dezbaterilor, Comisia pentru învăţământ, ştiinţă, tineret şi sport a propus, cu unanimitatea voturilor celor prezenţi, adoptarea propunerii legislative, cu amendamente.

Comisia juridică, de disciplină şi imunităţi a dezbătut iniţiativa legislativă în şedinţa din data de 14 septembrie 2016. La lucrări au fost prezenţi 13 deputaţi din totalul de 23 membri ai Comisiei. 

În urma dezbaterilor, Comisia a hotărât, cu unanimitate de voturi, să propună plenului Camerei Deputaţilor un raport de respingere a propunerii legislative, din următoarele considerente:

- în prezent, prevederile Codului penal realizează o protecţie a personalului angajat în instituţiile publice, indiferent de statutul acestuia, asimilând drepturile funcţionarului public şi personalului contractual angajat în cadrul unităţilor de învăţământ, căruia, la nevoie, îi sunt aplicate aceleaşi standarde de protecţie;

- nu este justificată efectuarea urmăririi penale de către procuror pentru infracţiunile săvârşite împotriva personalului didactic, având în vedere că actualul Cod de procedură penală indică expres cazurile în care urmărirea penală se efectuează obligatoriu de către procuror. Totodată, există obligaţia generală pentru orice persoană ca, în cazul în care află de săvârşirea unei infracţiuni, să anunţe organele de urmărire penală;

 - în conformitate cu prevederile art. 207 alin. (21) din Legea educaţiei naţionale nr. 1/2011, cu modificările şi completările ulterioare, funcţiile de conducere prevăzute la alin. (2) reprezintă funcţii în domeniul didactic a căror desfăşurare nu presupune prerogative de putere publică. Pe cale de consecinţă, aceste funcţii nu pot fi învestite cu exerciţiul autorităţii publice.

În ziua de 25 octombrie 2016, Comisia pentru învăţământ, ştiinţă, tineret şi sport şi Comisia juridică, de disciplină şi imunităţi, au dezbătut în şedinţă comună propunerea legislativă privind învestirea personalului didactic de predare, de conducere, de îndrumare şi de control cu exerciţiul autorităţii publice pe timpul şi în legătură cu îndeplinirea atribuţiilor de serviciu. 
La lucrările Comisiilor, deputaţii au fost prezenţi conform listelor de prezenţă.

În urma finalizării dezbaterilor, membrii celor două Comisii sesizate în fond au hotărât, cu majoritate de voturi (7 voturi pentru, 9 voturi împotrivă şi o abţinere), să propună plenului Camerei Deputaţilor, spre dezbatere şi adoptare, un raport de respingere a propunerii legislative privind învestirea personalului didactic de predare, de conducere, de îndrumare şi de control cu exerciţiul autorităţii publice pe timpul şi în legătură cu îndeplinirea atribuţiilor de serviciu. 

Potrivit prevederilor art. 75 alin. (1) din Constituţia României, republicată, şi ale art.92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este primă Cameră sesizată.

